Ongeloof oor nóg ŉ beplande seismiese opnameFoto bloot ter illustrasie. (Argieffoto: Pixabay.com) Slegs maande nadat twee afsonderlike howe dringende interdikte teen twee verskillende seismiese opnames aan die Oos- en Weskus toegestaan het, het die departement van minerale hulpbronne en omgewing (DMRE) nóg ŉ seismiese opname aan die kus goedgekeur. Dit volg ondanks gemeenskappe aan die Noord-Kaap se oproepe vir verbeterde oorlegpleging met die geraakte gemeenskappe en kommer dat visvoorrade erg daaronder gaan ly. Die hof het ook juis in vorige sake bevind dat opnames goedgekeur is sonder behoorlike beraadslaging met die gemeenskap. Neville van Rooy, gemeenskapsuitreikkoördineerder van die omgewingsgroep The Green Connection, sê Tosaco Energy het onlangs magtiging van die departement gekry om voort te gaan met seismiese opnames van Alexanderbaai tot Hondeklipbaai. Na aanleiding van ŉ appèl wat bestaansvissermanne in Alexanderbaai, Port Nolloth, Kleinsee, Hondeklipbaai en Komaggas verlede week teen die opnames ingedien het, het The Green Connection ook nou appèl aangeteken. Rooy het onlangs hierdie gemeenskappe gaan besoek en sê hulle worstel met soortgelyke kwessies as die gemeenskappe wat eindelik ŉ interdik teen die Shell- en Searcher-opnames gekry het. “Eerstens is daar ŉ soortgelyke gebrek aan sinvolle beraadslaging met diegene wat deur die opnames geraak sal word. Gemeenskappe sê hulle het Tosaco se konsultante versoek om na die gebied terug te keer vir behoorlike besprekings op geskikte tye,” sê Rooy. “Die feit dat die meeste van die bestaansvissermanne nie beskikbaar was om die vergaderings by te woon nie, moes ŉ aanduiding gewees het dat hulle baie beperkings en uitdagings trotseer, wat in ag geneem moes word.” Rooy meen talle van die bestaansvissermanne het ook nie geredelik toegang tot die internet nie, dus kan besprekings nie via aanlyn vergaderings geskied nie. “Talle mense word dan uit die beraadslagingsproses uitgesluit en daarom glo gemeenskappe die departement se goedkeuring is nie net onaanvaarbaar nie, maar ook onwettig.” Gemeenskappe al langs die Oos- en Weskus het die afgelope paar maande hulself herhaaldelik tot die hof gewend in ŉ poging om Shell se planne om seismiese opnames te doen, asook dié van die Australiese maatskappy Searcher Geodata, te stuit. Albei maatskappye se soeke na gas en olie is met behulp van interdikte gekeer. “In hierdie stadium, soos gedemonstreer deur die Shell- en Searcher-sake, moet Tosaco en enige ander maatskappy wat beplan om gas en olie aan Suid-Afrika se seebodem te soek, weet dat behoorlike gesprekvoering met die gemeenskappe nie onderhandelbaar is nie,” sê Rooy. “Billike en doeltreffende deelname aan die besluitnemingsproses soos vereis deur die Wet op Nasionale Omgewingsbestuur (Nema) moet verseker word.” Skade aan die omgewing The Green Connection sê hy bevraagteken ook die wettigheid van die omgewingsmagtiging, aangesien dit reeds tydens die vooraansoekfase gedoen is sonder om die belanghebbendes ŉ geleentheid te gee om kommentaar op die vooraansoekbesluit in te dien. Benewens die magtigingsproses, meen die organisasie daar is ook bewyse dat seismiese opnames wel direkte en indirekte fisiese skade aan individuele visspesies en mariene ekosisteme veroorsaak. The Green Connection voer ook aan dat die versagtingsmaatreëls wat deur Tosaco voorgestel is, nie die waarskynlike skade wat aangerig sal word, doeltreffend kan voorkom nie. Dié mening is gegrond op kundige raad wat ontvang is. “Die gebrek aan akoestiese modellering – wat relevant is vir die gebied – is nog ŉ noodlottige fout in die maatskappy se beoordeling.” Omdat die potensiële omvang en reikwydte van die voorgestelde seismiese opnames onderskat is, meen die omgewingsorganisasie dat Tosaco ook versuim het om die uitwerking daarvan op bestaansvissermanne in ag te neem. “Ons sien reeds ŉ afname in die snoekvoorrade, en ek glo dit is weens die grootskaalse soeke na gas en olie aan die seebodem,” sê ŉ inwoner van Kleinsee. “Ons wil inklusiewe en maatskaplike projekte hê wat in ooreenstemming is met doelwitte om die klimaatkrisis aan te pak. Ons wil wind- en sonenergie met ekonomiese potensiaal hê, maar wat beslis nie ons omgewing sal benadeel nie.”